“คลัง”จัดงานคืนความสุขคนไทย
คลังชวนคนไทยเที่ยวงานคืนความสุข 4 ภาค หวังกระตุ้นเศรษฐกิจและบรรเทาค่าครองชีพให้ประชาชน ขนไข่ไก่ขายฟองละ 1 บาท 4  แสนฟอง
2 ต.ค. 2557

คลังชวนคนไทยเที่ยวงานคืนความสุข 4 ภาค หวังกระตุ้นเศรษฐกิจและบรรเทาค่าครองชีพให้ประชาชน ขนไข่ไก่ขายฟองละ 1 บาท 4  แสนฟอง
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า เพื่อเป็นการช่วยเหลือและบรรเทาค่าครองชีพ พร้อมกระตุ้นเศรษฐกิจ และคืนความสุขให้กับคนไทย กระทรวงการคลังได้จัดงาน “คืนความสุขให้คนไทยจากใจ...กระทรวงการคลัง”  ขึ้นในช่วงเดือน ต.ค. – พ.ย. 2557 ใน 4 ภูมิภาคทั่วประเทศ โดยนำบริการภาครัฐมาให้บริการประชาชนแบบ One Stop Service พร้อมการจำหน่ายสินค้าอุปโภค บริโภค ราคาพิเศษ จากผู้ผลิตและผู้จัดจำหน่ายชั้นนำของประเทศ
เป้าหมายของการจัดงาน ต้องการช่วยบรรเทาค่าครองชีพให้กับพี่น้องประชาชน สร้างการหมุนเวียนทางเศรษฐกิจจากการจับจ่ายใช้สอยสินค้าอุปโภคบริโภคที่มีคุณภาพ โดยมีไฮไลท์สำคัญ ได้แก่ การจำหน่ายไข่ไก่ฟองละ 1 บาท เวทีละ 1 แสนฟอง รวมจำนวนทั้งสิ้น 4 แสนฟอง  อีกทั้งยังได้รับความร่วมมือจากภาคเอกชน อาทิ เครือสหพัฒน์  เครือซีพี  และโออิชิ เข้าร่วมขายสินค้าอุปโภคบริโภคในราคาพิเศษ รวมทั้งยังมีการคืนความสุขให้แก่ผู้มาร่วมชมงาน ด้วยจับรางวัลไข่ทองคำ และรถจักรยานยนต์ ในทั้ง 4 เวทีอีกด้วย
นอกจากนี้ ในแง่การให้บริการประชาชน กระทรวงการคลังได้รับความร่วมมือจากหน่วยงานและรัฐวิสาหกิจในสังกัด ร่วมให้บริการประชาชนแบบ One Stop Service  อาทิเช่น บ้านมือสองจากธนาคารของรัฐ สินเชื่อและเงินฝากในอัตราดอกเบี้ยพิเศษ การแสดงเหรียญกษาปณ์หายาก สลากกินแบ่งรัฐบาลราคามาตรฐาน ให้คำปรึกษาด้านการเงินให้กับธุรกิจในทุกระดับ
นายมนัส แจ่มเวหา อธิบดีกรมบัญชีกลาง กล่าวว่าในภาคของความบันเทิงเพื่อเป็นการสร้างความสามัคคีและคืนความสุขให้แก่ประชาชนนั้นกระทรวงการคลังได้เชิญ ศิลปิน นักร้อง ดารานักแสดง ชื่อดังของเมืองไทยมาร่วมคืนความสุขให้กับประชาชนคนไทยอีกเป็นจำนวนมาก อาทิเช่น ป๋อ ณัฐวุฒิ สะกิดใจ  แต้ว นฐพร เตมีย์รักษ์  เคน ภูภูมิ กั๊ง เดอะสตาร์  ล่าสุด ไมร่า  มณีภัสสร มอลลอย  นักร้องสาวชาวไทย จากรายการดังระดับโลก The Rising Star ก็เพิ่งตอบรับที่จะบินกลับมาจากต่างประเทศ เพื่อมาคืนความสุขให้คนไทยเป็นพิเศษเฉพาะในงานนี้เท่านั้น 
รวมทั้งยังมีการแสดงและการร่วมสนุกในหลากกิจกรรม ทั้งนี้ผู้ร่วมงานจะได้ร่วมร้องเพลง”คืนความสุขประเทศไทย”กับ จ.ส.ท.พงศธร พอจิตและชมการแสดงFancy Dill จากทหารของเหล่าทัพ และช่วงท้ายยังได้ชมภาพยนตร์กลางแปลงเรื่อง ตำนานสมเด็จพระนเรศวร ภาค 5 อีกด้วย
กระทรวงการคลังยังได้จัดแบ่งการแสดง โดยคัดเลือกศิลปินที่เป็นที่ชื่นชอบในแต่ละภาค ได้แก่ เวทีภาคกลาง  คือ ไมร่า  มณีภัสสร มอลลอย  rising star  กิตตินันท์  เดอะวอยซ์ 2 ร้องเพลงร่วมกับวงเจ้าพระยา ซิมโฟนี่ ออแคสต้า  เวทีภาคใต้คือ เอกชัย ศรีวิชัย   เวทีภาคตะวันออกเฉียงเหนือคือ ศิริพร อำไพพงษ์  เวทีภาคเหนือคือ กั้ง เดอะสตาร์ ทั้งนี้ในเวที4ภูมิภาคนั้นจะได้พบกับนักแสดงที่มีชื่อ เช่น  ตุ๊กกี้ ชิงร้อยชิงล้าน หญิงลี ศรีจุมพล ส้ม ชะช่าช่า  จุ๋ย วรัทยา นิลคูหา และแชมป์ไทยแลนด์ก๊อตทาเล้นท์ปีล่าสุด “วีลแชร์ แดนซ์”
การจัดงานดังกล่าว ใน 4 ภูมิภาคทั่วประเทศ ได้แก่ เวทีภาคกลาง วันเสาร์ที่ 11 ต.ค. 2557 ณ สนามกีฬา โรงเรียนพิบูลย์ วิทยาลัย จังหวัดลพบุรี เวทีที่ 2 ภาคใต้ วันเสาร์ที่ 18 ต.ค. 2557 ณ ศูนย์ประชุมนานาชาติฯ มหาวิทยาลัยสงขลานครินทร์  จังหวัดสงขลา  เวทีที่ 3 ภาคตะวันออกฉียงเหนือ วันเสาร์ที่ 25 ต.ค. 2557 ณ ห้องคอนเวนชั่นฮอลล์ ห้างสรรพสินค้าเซ็นทรัลขอนแก่น จังหวัดขอนแก่น เวทีที่ 4ภาคเหนือ วันเสาร์ที่ 1 พ.ย. 2557 ณ เซ็นทรัลเฟสติวัล จังหวัดเชียงใหม่ โดยกิจกรรมทุกเวทีสี่ภูมิภาคจะเริ่มเวลา 08.00น.เป็นต้นไป